
Informācija medijiem
2026. gada 5. oktobrī


Apmeklētāju lielās intereses dēļ Latvijas Nacionālais vēstures muzejs piedāvā papildu ekskursijas ekspozīcijā “Livonijas pilis” 

 
Šā gada jūnijā Latvijas Nacionālajā vēstures muzejā Rīgas pilī atklātā jaunā   ekspozīcija “Livonijas pilis”, kas modernā un apmeklētājiem saistošā veidā iepazīstina ar nozīmīgu Latvijas kultūrvēsturiskā mantojuma daļu, izpelnījusies plašu dažāda vecuma apmeklētāju ievērību un atzinību. 

Tāpēc muzejs šogad rīko vēl divas ekskursijas ekspozīcijas veidotāju vadībā. 
9. oktobrī plkst. 18.00 iepazīt “Livonijas pilis” varēs Arheoloģijas departamenta Jāņa Cigļa vadībā, savukārt 20. novembrī – Arheoloģijas departamenta pētnieces Baibas Dumpes vadībā. Sīkāka informācija atrodama muzeja mājaslapā www.lnvm.gov.lv

Ekspozīcija, kurā vairāk nekā 530 kvadrātmetru platībā apskatāms bagātīgs arheoloģiskais materiāls apvienojumā ar laikmetīgiem tehnoloģiskiem risinājumiem, ir iekārtota autentiskā vidē – 16. gadsimtā pilī izbūvētajos velvētajos pagrabos. Izstādītas 530 senlietas, to vidū arī 4 monētu depozīti. Smagākais priekšmets ekspozīcijā ir akmens kvadrs, kurš sver vairāk nekā 250 kg, savukārt vieglākais –monēta, kuras svars ir 0,10 g.  

Viduslaiku mūra pilis ir viena no spilgtākajām Livonijas laika liecībām, kas līdz pat mūsdienām veido nozīmīgu Latvijas kultūrvēsturiskās ainavas daļu. No apmēram 150 Livonijas periodā uzceltajām pilīm līdz mūsdienām daļēji saglabātā vai pārbūvētā veidā ir saglabājusies desmitā daļa. Ekspozīcijā izmantoti materiāli no 27 Latvijas un 2 Igaunijas teritorijā savulaik būvētām pilīm.

Plašākā Livonijas laika un telpas ietvarā ekspozīcijā atklātas kopumā 160 reiz Baltijā celtās viduslaiku pilis, toskait 10 koka pilis, – kā savstarpēji saistīti varas, militārie un saimnieciskās darbības centri, kas ietekmēja reģiona attīstību, bet vienlaikus rādīta arī piļu būvniecība, cilvēku ikdiena, dažādu sabiedrības slāņu un etnisko grupu dzīvesveids un sadzīves kultūra, savstarpējā mijiedarbība, reliģiskā dzīve. Varēs izsekot arī tam, kā Livonijas pilis laika gaitā pārbūvēja, tika izpostītas, sabruka, un kā pārpalikušo kultūrvēsturisko mantojumu vēlāk centās saglabāt un pētīt.

Ekspozīcijas saturs pieejams latviešu un angļu valodās. Izstrādāts arī audiogids latviešu un angļu valodā. Bet LNVM Rīgas pils veikalā Pils laukumā 3 iegādājami jauni, tieši šai ekspozīcijai radīti tematiski suvenīri. 

Ekspozīcijas “Livonijas pilis” koncepciju un saturu izstrādāja Latvijas Nacionālā vēstures muzeja Arheoloģijas departamenta speciālistu darba grupa – Jānis Ciglis, Baiba Dumpe, Alise Gunnarssone, Ilze Mālkalniete, Vitolds Muižnieks, Ritvars Ritums,  Eduards Plankājs un Irita Žeiere. Ekspozīcijas tapšanā bija iesaistīti arī citu muzeja jomu speciālisti – pētnieki, krājuma glabātāji, restauratori u.c. Dizainu veidoja SIA “DJA” arhitekta Didža Jaunzema vadībā.

Latvijas Nacionālais vēstures muzejs Rīgas pilī atvērts no otrdienas līdz svētdienai (otrdien–ceturtdien 10.00–18.00, piektdien 10.00–20.00, sestdien, svētdien 10.00–17.00), un tajā var apskatīt gan abas šogad atvērtās ekspozīcijas “Livonijas pilis” un “Straumējot laiku”, gan atjaunotās muzeja telpas.

Aicinām ņemt vērā, ka muzeja pasākumos Rīgas pilī iespējama fotografēšana un filmēšana muzeja darbības popularizēšanas nolūkos. Ja kāds apmeklētājs nevēlas tikt fotografēts vai filmēts, pirms pasākuma par to jāinformē muzeja infocentrs 1. stāvā.
 
Foto – Madara Kuplā. 


Kontaktpersona:
Astrīda Burbicka, LNVM Izglītības un publisko norišu departamenta vadītāja,
tel. 67221357, 26341556, e-pasts: astrida.burbicka@lnvm.gov.lv



LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.

